寄題德興余氏聚遠亭
作者：郭祥正
朝代：宋

paragraphs: 暗空風卷浮雲落，萬里秋毫瑩寥廓。
姮娥泛月中夜來，撲撲山川銀粉薄。
天垂斗柄掛簾鈎，地接明河浸欄角。
誰傾世界入冰壺，滉滉仙春迷海嶽。
嗟予南望未能往，小宰塵勞真齪齪。
感君寄我羣公篇，覽記方驚子先作。
詞源奔激吼波濤，筆畫縱横挫矛槊。
搆名措意豈徒然，景物化爲仁智學。
丈人教子惇義方，宴息時來命樽酌。
何當勇起挐扁舟，夢寐思陪衆賓樂。